کوټه: چاؤدنه کې ۱۱ تنه وژل شوي
د بلوچستان صوبې سر ښار کوټه کې د پوليس مشر د دفتر سره نزدې شوې چاؤدنه کې د څلورو پوليسو په ګډون ۱۱ تنه وژل شوي او ۲۱ نور ژوبل شوي دي.
کراچۍ — پوليس او د روغتون چارواکو چاؤدنه کې د مرګ ژوبلو پخلی کړی دی. پوليس افسر ډي آئي جي عبدالرزاق چيمه د چاؤدنې په اړه ويلي، پوليسو د شهداچوک سره نزدې د يو موټر ودرولو هڅه وکړه او بيا لږه شېبه کې چاؤدنه وشوه، خو نوموړی وايي په يقين سره نشي ويلی چې د چاؤدنې نوعيت څه دی. هغه وويل د سي سي ټي وي د لارې به مالومه شي چې چاؤدنه څنګه شوې ده. ژوبل روغتونونو ته وړل شوي او د ډاکټرانو په وېنا د درېو تنو روغتیايي حالت مرګونی دی. د چاؤدنې عېني شاهدانو ويلي چاؤدنه په يو ګاډي کې شوې ده. د پوليس افسر چيمه په وېنا داسې ښکاري د چاؤدنې هدف د پوليس د مشر دفتر ؤ. د چاؤدنې له امله دوه ګاډي هم تباه شوي دي. پوليس ويلي موقع په ګېره کې اخستې، او د لټون عمليات يې پېل کړي دي. په سمدستي ډول د چاؤدنې زمه واري چا نه ده قبوله کړې.